b'\n_START_ARTICLE_\nGintaras Linas Gru\xc5\xa1as\n_START_SECTION_\nBiografija\n_START_PARAGRAPH_\n1983\xc2\xa0m. Kalifornijos universitete (Los And\xc5\xbeelas) baig\xc4\x97 matematik\xc4\x85 ir informatik\xc4\x85. Iki 1989\xc2\xa0m. \xe2\x80\x9eIBM Corporation\xe2\x80\x9c techninis konsultantas. V\xc4\x97liau studijavo Romoje \xc5\xa0v. Bedos kolegijoje ir \xc5\xa0v. Kazimiero lietuvi\xc5\xb3 kolegijoje. 1994\xc2\xa0m. \xc5\xa0v. Tomo Akvinie\xc4\x8dio universitete Romoje baig\xc4\x97 teologij\xc4\x85, 2001\xc2\xa0m. ba\xc5\xbenytin\xc4\x99 teis\xc4\x99, kanon\xc5\xb3 teis\xc4\x97s daktaras; \xc4\xaf\xc5\xa1ventintas kunigu. _NEWLINE_Dalyvavo lietuvi\xc5\xb3 i\xc5\xa1eivijos organizacij\xc5\xb3 veikloje. 1983\xe2\x80\x931987\xc2\xa0m. Pasaulio lietuvi\xc5\xb3 jaunimo s\xc4\x85jungos pirmininkas ir Pasaulio lietuvi\xc5\xb3 bendruomen\xc4\x97s valdybos narys, 1985\xc2\xa0m. Pabaltijo taikos ir laisv\xc4\x97s ry\xc5\xbeto \xc5\xbeygio organizacinio komiteto vienas pirminink\xc5\xb3, 1987\xe2\x80\x931988\xc2\xa0m. Pasaulio lietuvi\xc5\xb3 jaunimo kongreso Australijoje, 1991\xc2\xa0m.\xc2\xa0\xe2\x80\x93 Piet\xc5\xb3 Amerikoje organizacinio komiteto narys. 1992\xe2\x80\x931993\xc2\xa0m. Popie\xc5\xbeiaus apsilankymo Lietuvoje komiteto generalinis sekretorius. 1994\xe2\x80\x931997\xc2\xa0m. ir nuo 2002\xc2\xa0m. Lietuvos vyskup\xc5\xb3 konferencijos generalinis sekretorius. 2001\xe2\x80\x932003\xc2\xa0m. Vilniaus \xc5\xa1v. Juozapo kunig\xc5\xb3 seminarijos rektorius, iki \xc5\xa1iol d\xc4\x97sto \xc5\xa1ioje seminarijoje kanon\xc5\xb3 teis\xc4\x99.  Vilniaus arkivyskupijos Kunig\xc5\xb3 tarybos narys ir konsultorius. Vadovauja komisijai, rengian\xc4\x8diai lietuvi\xc5\xa1k\xc4\x85 Kanon\xc5\xb3 teis\xc4\x97s kodekso redakcij\xc4\x85. Popie\xc5\xbei\xc5\xa1kosios \xc5\xa0v. Kazimiero lietuvi\xc5\xb3 kolegijos tarybos narys. Leidyklos \xe2\x80\x9eKatalik\xc5\xb3 pasaulio leidiniai\xe2\x80\x9c valdybos pirmininkas. I\xc5\xa1eivi\xc5\xb3 organizacijos \xe2\x80\x9eLietuvi\xc5\xb3 katalik\xc5\xb3 religin\xc4\x97 \xc5\xa1alpa\xe2\x80\x9c valdybos vicepirmininkas. 2003\xc2\xa0m. Popie\xc5\xbeius Jonas Paulius II suteik\xc4\x97 monsinjoro titul\xc4\x85. Nuo 2010\xc2\xa0m. vyskupas, Kariuomen\xc4\x97s ordinaras.  2013\xc2\xa0m. baland\xc5\xbeio 5 d. paskirtas Vilniaus arkivyskupu, pakeisian\xc4\x8diu iki \xc5\xa1iol \xc5\xa1ioje pozicijoje buvus\xc4\xaf Audr\xc4\xaf Juoz\xc4\x85 Ba\xc4\x8dk\xc4\xaf. Nuo 2014 m. spalio 28 d. eina Lietuvos Vyskup\xc5\xb3 Konferencijos pirmininko pareigas. _NEWLINE_Ateitininkas. Buvo Jaunu\xc4\x8di\xc5\xb3 (JAS), Moksleivi\xc5\xb3 (MAS) ir Student\xc5\xb3 (SAS) ateitinink\xc5\xb3 s\xc4\x85jung\xc5\xb3 kuop\xc5\xb3 narys. Dalyvavo ateitinink\xc5\xb3 vasaros stovyklose (Dainavoje, Neringoje ir Kalifornijoje), taip pat Ateitinink\xc5\xb3 Pad\xc4\x97kos dienos savaitgaliuose ir \xc5\xbdiemos kursuose Dainavoje. Buvo Los And\xc5\xbeelo MAS kuopos pirmininkas, dalyvavo Ateitinink\xc5\xb3 kongresuose JAV ir Lietuvoje. Nuo 2006\xc2\xa0m. Ateitinink\xc5\xb3 federacijos Dvasios vadas. Nuo 2015 m. Lietuvi\xc5\xb3 katalik\xc5\xb3 mokslo akademijos akademikas.'